ড্যানিয়েল ব্রুকস
ড্যানিয়েল ব্রিটানি ব্রুকস (ইংরেজি: Danielle Brittany Brooks; জন্ম: ১৭ সেপ্টেম্বর ১৯৮৯) একজন মার্কিন অভিনেত্রী। তিনি নেটফ্লিক্সের হাস্যরসাত্মক নাট্যধর্মী ধারাবাহিক অরেঞ্জ ইজ দ্য নিউ ব্ল্যাক (২০১৩-২০১৯)-এ টাশা "টেইস্টি" জেফারসন চরিত্রে অভিনয় করেন। ২০১৫ সালে তিনি দ্য কালার পার্পল নাটকে সোফিয়া চরিত্রে অভিনয়ের মধ্য দিয়ে তার ব্রডওয়ে মঞ্চে অভিষেক ঘটে, যার জন্য তিনি সঙ্গীতনাট্যে শ্রেষ্ঠ চরিত্রাভিনেত্রী বিভাগে টনি পুরস্কারের মনোনয়ন লাভ করেন এবং শ্রেষ্ঠ সঙ্গীতনাট্যধর্মী থিয়েটার অ্যালবাম বিভাগে গ্র্যামি পুরস্কার অর্জন করেন। এইচবিওর গার্লস (২০১৪), নেটফ্লিক্সের মাস্টার অব নান (২০১৫-২০১৭) ও অ্যানিমেটেড সিটকম ক্লোজ এনাফ (২০২০-২০২২)-এ অভিনয়ের পর তিনি ২০২১ সালে রবিন রবার্টস প্রেজেন্টস: মাহালিয়া-এর নির্বাহী প্রযোজক হিসেবে দায়িত্ব পালনের জন্য শ্রেষ্ঠ টেলিভিশন চলচ্চিত্র বিভাগে এমি পুরস্কারের মনোনয়ন লাভ করেন। ২০২২ সালে তিনি নেটফ্লিক্সের আপাতবাস্তব ধারাবাহিক ইনস্ট্যান্ট ড্রিম হোম-এর সঞ্চালনা করে সেরা দীবাকালীন অনুষ্ঠানের সঞ্চালক বিভাগে ডেটাইম এমি পুরস্কারের মনোনয়ন লাভ করেন। একই বছর তিনি সুপারহিরো ধারাবাহিক পিসমেকার (২০২২-বর্তমান)-এ শ্রেষ্ঠাংশে অভিনয় করেন এবং অগাস্ট উইলসনের নাটক দ্য পিয়ানো লেসন দিয়ে ব্রডওয়ে মঞ্চে ফিরেন। ২০২৩ সালে তিনি দ্য কালার পার্পল চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কার, গোল্ডেন গ্লোব পুরস্কার ও বাফটা চলচ্চিত্র পুরস্কারের মনোনয়ন লাভ করেন।